สั่งธนารักษ์สำรวจ ราคาที่ดินน้ำท่วม
วิรุฬสั่งสำรวจราคาประเมินที่ดิน ในพื้นที่น้ำท่วมเพิ่มเติมเสนอให้คณะกรรมการประเมินกลางคงราคาที่เหลือประกาศใช้
22 ธ.ค. 2554

วิรุฬสั่งสำรวจราคาประเมินที่ดิน ในพื้นที่น้ำท่วมเพิ่มเติมเสนอให้คณะกรรมการประเมินกลางคงราคาที่เหลือประกาศใช้
นายวิรุฬ เตชะไพบูลย์ รมช.คลัง ในฐานะกำกับดูแลกรมธนารักษ์ กล่าวว่า ราคาประเมินที่ดินใหม่ซึ่งปรับขึ้นทั้งประเทศ 20% ส่วนพื้นที่กรุงเทพมหานคร (กทม.) เพิ่มขึ้น 17% นั้นจะต้องประกาศใช้วันที่ 1 ม.ค. 2555 ตามกฎหมายอย่างแน่นอน 
เนื่องจากมีสมาคมผู้ประกอบการอสังหาริมทรัพย์ ได้ทำหนังสือร้องเรียน น.ส.ยิ่งลักษณ์ ชินวัตร นายกรัฐมนตรี ขอเลื่อนการประกาศใช้ราคาประเมินที่ดินใหม่ออกไปอีก 1 ปี เพื่อไม่ให้ผู้ซื้อบ้านมีภาระค่าธรรมเนียมการโอนเพิ่มขึ้น รัฐคงไม่สามารถประกาศเลื่อนออกไปได้เพราะกฎหมายกำหนดให้ประกาศราคาประเมินใหม่ทุก 4 ปี
ทางกรมธนารักษ์จะส่งเจ้าหน้าที่ลงไปประเมินผลกระทบที่ดินในเขตพื้นที่ที่ได้รับน้ำท่วม ว่าราคาประเมิน ใหม่มีผลกระทบกับการโอนหรือไม่ หากมีปัญหากรมธนารักษ์ก็เสนอให้คณะกรรมการประเมินกลาง ที่มีปลัดกระทรวงมหาดไทยเป็นประธานพิจารณาเป็นกรณีพิเศษให้ใช้ราคาประเมินที่ดินไปได้อีก 1 ปี
นายวิรุฬ กล่าวว่า ที่ผ่านมาในพื้นที่ปกติไม่เคยมีการประกาศใช้ราคาประเมินที่ดินเดิม มีเฉพาะในพื้นที่ 3 จังหวัดชายแดนภาคใต้เท่านั้น ที่ประกาศใช้ราคาประเมินที่ดินเดิม เนื่องจากมีความไม่ปกติ
ทั้งนี้ ในแต่ละปีรัฐมีรายได้ค่าธรรมเนียมซื้อขายที่ดิน 6 หมื่นล้านบาท